**Fior**

*Nicolae Labiș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poate-am visat ceva rău și-am uitat,

Poate-i doar pentru că vișinii s-au înflorat,

Poate-i doar vântul ce limpede sună,

Ori pentru că au mușcat astă noapte din lună

Vârcolacii, ori stele prea multe pe față

Mi-au picurat o otravă de gheață,

Ori poate e dimineață.

Cine ești, ori ce ești,

Abur ori duh străveziu de povești,

Care-ai pătruns și îmi macini mereu

Trupul și sufletul meu?

Privesc în oglindă - același mi-i chipul

Și buzele groase tăiate ca-n lemn.

Pe pavăza frunții văd bine că nimeni

N-a scris, încă nu, nici un semn.

Dar vorbele-mi murmură: sună-ne,-ncearcă-ne,

Sufletu-și pâlpâie albe chemări,

Ochii îmi ard rotunjiți peste cearcăne,

Inima-și bate ecoul de zări.

Cine ești, ori ce ești,

Abur ori duh coborât din povești,

Undă prelinsă să mă învenine,

Stea fulgerată în mine?